
Consorci de Museus

El Centre del Carme agita les nits d'agost amb el festival de música ‘Nits al Carme’
· David Bisbal, Ara Malikian, IZAL, Pablo López, Miguel Poveda, Dorian, Sofía Ellar i Los Secretos protagonitzen la primera edició del cicle de concerts íntims ‘Nits al Carme’
· Es compon d’11 concerts en format íntim entre el 10 i el 24 d’agost al seu Claustre Gòtic

València (02.07.20). El director del Centre del Carme, José Luis Pérez Pont, junt amb els portaveus de la promotora valenciana BS Entertainment, Miguel Torres i Juanjo Talavan, i Daniel Arnal, tècnic de Turisme Comunitat Valenciana, ha presentat el cicle de concerts ‘Nits al Carme’, que comptarà amb Ara Malikian, David Bisbal, IZAL, Pablo López, Miguel Poveda, Dorian, Sofía Ellar, que també ha estat en la presentació via telemàtica i Los Secretos en la seua primera edició.
‘Nits al Carme’ és una iniciativa que convida artistes nacionals i internacionals de renom i de diferents gèneres musicals a fer un concert íntim en un entorn únic com és el Claustre Gòtic del Centre del Carme Cultura Contemporània, complint, per descomptat, amb totes les mesures de seguretat sanitàries establides.

Pérez Pont ha assenyalat que “el Centre del Carme és un centre dedicat a les arts vives, un laboratori de creació, innovador i inclusiu, dirigit a totes les manifestacions de la cultura contemporània on experimentar amb noves formes de relació entre l’art i els públics”.

“Aquests últims mesos en què vivim una situació insòlita provocada per la pandèmia, la cultura, igual que altres àmbits de la societat, ha hagut de reinventar-se i ser capaç d’imaginar altres formes. Des del Consorci de Museus i des del Centre del Carme hem volgut posar el nostre granet d’arena amb diferents convocatòries públiques dirigides a les arts visuals per a reactivar el sector cultural al nostre territori i al mateix temps continuar acostant la cultura a la ciutadania, cuidant-nos a través de l’art”, ha explicat el director del Centre del Carme, que ha afegit que “des d’aquesta premissa aquest estiu el Centre del Carme reactiva l’experiència de l’art en viu i torna l’agitació cultural al cor de València”.

En total seran 11 concerts, que tindran lloc entre el 10 i el 24 d’agost a les 21.30 hores.

Arranca el cicle amb dues dates seguides (10 i 11 d’agost) amb IZAL, un dels grups ‘indie’ nacionals de referència; el segueix, en format piano i veu, Pablo López (12 d’agost). David Bisbal confirma la seua data a la ciutat de València en el cicle ‘Nits al Carme’ per al 13 agost, dins de la seua gira d’estiu ‘Íntimo 2020’; i tanca la primera setmana el sentiment, la veu i el flamenc de Miguel Poveda (16 d’agost).

El violinista espanyol, d’origen libanés i ascendència armènia, amb més de 40 discos gravats i un èxit internacional imparable, Ara Malikian, farà dos concerts acompanyat d’un piano (18 i 19 d’agost). El seguirà Dorian (20 d’agost), una de les bandes més actives dins i fora d’Espanya gràcies al seu so personal, mescla de ‘new wave’, música electrònica i ‘indie rock’. La cantant i compositora angloespanyola Sofía Ellar també tindrà una doble cita en el cicle (21 i 22 d’agost) i donarà pas a l’últim concert, en format trio acústic, amb Los Secretos (24 d’agost).

‘Nits al Carme’ és una proposta que naix amb la il·lusió que la música en viu no deixe de sonar aquest estiu a la ciutat de València i que s’adapta en tot moment a la normativa sanitària vigent per a assegurar el benestar general de públic i indústria. Es tracta d’una oportunitat única de veure grans artistes en un format exclusiu i íntim, i en un marc incomparable com és el Centre del Carme.

